© Велко Ангелов

Заплахата от разпространение на коронавируса COVID-19 няма да се отрази на богослуженията за великденските празници, а църквата не възнамерява да отменя ритуали.

Традиционно дните преди Възкресение са наситени откъм църковни празници и тогава най-много хора се струпват в храмовете. Докато националният оперативен щаб препоръчва да се избягват масовите мероприятия и директно наложи ограничения в областите с разпространение на вируса, Българската православна църква не планира отмяна на богослужения дори в тези области. Болните в България са шестима - по двама в София, Плевен и Габрово. Развитието на ситуацията в страната на живо следете тук.

Софийската света митрополия разпространи разпореждане от 10 март с мерки заради коронавируса, подписано от софийския митрополит и български патриарх Неофит. От него се разбира, че всички храмове ще останат отворени и ще се извършват служения, а на "всеки желаещ да пристъпи към Свето причастие с Тялото и Кръвта Христови да не му бъдат отказвани под предлог страх от заразяване с коронавирус".

С молитви към Бог, който "допуска болести за вразумление"

"Светите Тайни не могат да бъдат преносители на зараза или каквато и да е болест, а са лекарство за душевно изцеление и здраве", се казва в разпореждането. От него се разбира, че в храмовете ще бъдат взети мерки като засилена дезинфекция на подове и пейки и премахване на изкуствени цветя или килими, за да не се събира прах. Болните все пак са призовани да избягват посещението на богослужения, а вярващите - да избягват личен допир, като се посочва, че ако имат притеснение може да се иска благословение с поклон, т.е. без да се целува ръката на свещеника или кръста.

"Свещениците да отправят усърдни молитви към Всеподателя Бога, "Който наказва и помилва, допуска болести за наше вразумление и лекува", за изцеление и безопасно преодоляване на това изпитание", се казва още в разпореждането на Софийската митрополия.

"Специално за това, че се причестяваме с една лъжичка, за мен няма никаква опасност. За това говори историята на църквата. При най-страшни епидемии хората са се причестявали и никога по този начин не се е разпространявала никаква епидемия и зараза. Затова няма нужда да се опасяваме, когато ходим на богослужение. Там никога зарази няма да се предават. Сега, ако на някой човек вярата му е слаба, това е друго нещо", коментира вчера пред БНР Ловчанският митрополит Гавриил.

Разпореждането на Софийската митрополия е изпратено и до другите епархии в страната за съгласуване и вземане на отношение, като се очаква всяка една да реши как да действа. Представители на Българската православна църква коментираха пред "Дневник", че не очакват отмяна на литургии и в другите епархии. От Светия синод коментираха, че "две хиляди години храмовете са били убежище във времена на масови страдания за хората и не са затваряли".

"Апелирахме към отците да се запази спокойствие, да се усили вярата, да се използват църковни дезинфектанти - тамян, светена вода и други, които са се практикували през вековете", коментира протосингелът на Великотърновската митрополия свещеноиконом Славчо Иванов. Той посочи, че не се наблюдава отлив на хора от храмовете, доколкото в епархията попада и Габровската духовна околия, в чийто регион има заболели от COVID-19. Изрази готовността на свещениците за разговори с миряните, които имат притеснения от коронавируса.

Остро недоволство в социалните мрежи

Съобщението на Софийската света митрополия обаче предизвика остри реакции в социалните мрежи. В микроблог мрежата "Туитър" (Twitter) то се разпространява с хаштагове като #si4ki6eomrem.

"Ако се разболея, едно е сигурно, ще си направя причастие", шеговито коментира потребител. Някои стигат по-далеч в коментарите си, като наричат представителите на църквата "престъпници". "Средните векове и там така е било. И после 2/3", пише друг.

Във "Фейсбук" остро реагира комуникационният експерт Любомир Аламанов, който се обърна към правителството с въпрос "кога ще забрани терористичната организация, известна още като Българска православна църква". Той определя изказването, че от църкви никога не е тръгвала зараза, като "граничещо със средновековно слабоумие и тъга по очертаващите финансови загуби" и пита чия е отговорността, ако възрастни хора се заразят след посещение в църквата.

"Да сте чули някой владика да си продаде ролекса? Да си продаде лимузината? Да си дари имуществото? Да организира със собствени средства кухня, приют, защитено място? Нещо смислено да направи? Срам", казва Аламанов.

Как действат църквите в Европа

В Европа църквите реагират по различен начин на епидемията, разказва "Юронюз".

В Италия, най-тежко засегнатата европейска страна, са забранени сватби, кръщенета и погребения. Във вторник молитвата "Ангел Господен" на папа Франциск и литургията бяха предавани в интернет от параклиса "Санта Мария" във Ватикана. Базиликата "Св. Петър" и площадът пред нея са затворени до 3 април. Но папата призова свещениците да излязат сред народа и да посещават и утешават болните независимо от инструкциите на светските власти да се поддържа дистанция във времена на почти пълна блокада на страната.

В Гърция Светият Синод реши, че ще продължи даването на причастие от една лъжица. Болестта не може да се предава от "споделената чаша на живота", пише в съобщението от понеделник. Ден по-рано имаше литургии срещу COVID-19 и призиви вярващите да следват препоръките на здравното министерство, след което се раздаваха информационни листовки. Експертните препоръки за лична хигиена в Гърция са да се избягва излизане от дома, освен ако не е особено наложително. Призивите са за хората, съмняващи се, че имат симптоми, да не посещават места с други хора. В съветите на властите няма нищо написано за това как да се дава причастие, така че продължаваме и нека всички усилим молитвите си, казват от Светия синод. Но за всеки случай православната църква спря работата на религиозните училища.

В Испания достъпът до храмовете не е ограничен, но се взимат мерки преди Великден, за да се избегне разпространяване на заразата. В катедралата в Сантяго де Компостела забраниха да се прегръща статуята на апостол Св. Яков. Премахнати са съдовете за светена вода, в които вярващите топват пръсти, преди да се прекръстят. Архиепископът на Мадрид посъветва християните да се въздържат от целуване на свещени изображения. Църквата в диоцеза Картахена-Мурсия посъветва хората да избягват ръкостискания по време на литургия, да взимат причастието в ръка, а не с уста, и по принцип действия, които биха помогнали чрез свети статуи, икони и барелефи да се разпространи коронавирус.

Съвети как да се предпазите и как да действате при зараза - тук.



Как да обясняваме на децата за коронавируса - Картата с останалите държави по света, където е регистрирано наличието на вируса, вижте тук. Как да обясняваме на децата за коронавируса - тук